b'\n_START_ARTICLE_\nIon Omescu\n_START_PARAGRAPH_\nIon Omescu (n. 26 noiembrie 1925, Arad - d. 14 august 2000, Paris) a fost un poet, eseist, scriitor \xc8\x99i om de teatru rom\xc3\xa2n, emigrat \xc3\xaen Fran\xc8\x9ba. Vorbea excelent franceza, engleza \xc8\x99i germana._NEWLINE_Ion Omescu a fost singurul fiu al unei familii de farmaci\xc8\x99ti, Aurica (n\xc4\x83scut\xc4\x83 \xc8\x98tirbulescu) \xc8\x99i Cornel Omescu. A urmat \xc8\x99coala primar\xc4\x83 la Arad (1932-1936). A absolvit liceul "Moise Nicoar\xc4\x83" cu media maxim\xc4\x83, numele s\xc4\x83u fiind \xc3\xaenscris pe placa de marmur\xc4\x83 a a\xc8\x99ez\xc4\x83m\xc3\xa2ntului. \xc3\x8en 1944 s-a \xc3\xaenscris la Conservatorul de Art\xc4\x83 Dramatic\xc4\x83 din Bucure\xc8\x99ti. Imediat dup\xc4\x83 absolvire (1948), \xc3\xaenainte de a \xc3\xaemplini 22 de ani, s-a angajat la teatrul Comedia \xc8\x99i, dup\xc4\x83 pu\xc8\x9bin timp, a fost angajat la teatrul Na\xc8\x9bional din Bucure\xc8\x99ti._NEWLINE_Dup\xc4\x83 instaurarea regimului comunist \xc3\xaen Rom\xc3\xa2nia, a \xc3\xaencercat s\xc4\x83 fug\xc4\x83 \xc3\xaen Occident, \xc3\xaempreun\xc4\x83 cu regizorul Mircea Marosin, dar a fost prins nu departe de Viena, \xc3\xaen sectorul sovietic de ocupa\xc8\x9bie, \xc3\xaenc\xc4\x83tu\xc8\x99at \xc8\x99i trimis \xc3\xaen \xc8\x9bar\xc4\x83, unde a primit o condamnare de 6 ani. Ie\xc8\x99it din deten\xc8\x9bie \xc3\xaen 1953, dup\xc4\x83 ce a isp\xc4\x83\xc8\x99it 5 ani de \xc3\xaenchisoare, din care o parte la canalul Dun\xc4\x83re-Marea Neagr\xc4\x83, s-a \xc3\xaentors la meseria sa de actor, fiind angajat la Teatrul Na\xc8\x9bional din Ia\xc8\x99i._NEWLINE_Revolu\xc8\x9bia ungar\xc4\x83 din 1956 a avut ca urmare un val de arest\xc4\x83ri \xc8\x99i \xc3\xaen Rom\xc3\xa2nia, una din victime fiind \xc8\x99i Ion Omescu, dup\xc4\x83 ce Securitatea a descoperit asupra sa manuscrisul unei c\xc4\x83r\xc8\x9bi \xc3\xaen care descria ororile de la Canal. A fost de\xc8\x9binut \xc3\xaen lag\xc4\x83rele din b\xc4\x83l\xc8\x9bile Dun\xc4\x83rii (Salcia, Balta Br\xc4\x83ilei, Stoene\xc8\x99ti). S-a remarcat printre de\xc8\x9binu\xc8\x9bi ca un foarte bun orator \xc8\x99i profesor de limbi str\xc4\x83ine (conform declara\xc8\x9biilor lui Alexandru Zub, Alex. Mihalcea \xc8\x99i Fl. Pavlovici). A fost eliberat \xc3\xaen 1964 ca urmare a amnistiei generale a de\xc8\x9binu\xc8\x9bilor politici, prin Decretul de gra\xc8\x9biere 411._NEWLINE_\xc3\x8en 1965 \xc8\x99i-a reluat activitatea de actor, interpret\xc3\xa2nd personaje ca Romeo, Franz Moor, Oreste, Thomas Becket. A realizat \xc8\x99i un film, ca scenarist, intitulat \xe2\x80\x9ePentru c\xc4\x83 se iubesc\xe2\x80\x9d, regia Mihai Iacob, o dram\xc4\x83 sentimental\xc4\x83 jucat\xc4\x83 de Alexandru Repan \xc8\x99i Ilinca Tomoroveanu._NEWLINE_A \xc3\xaenceput s\xc4\x83 scrie, \xc3\xaen numai doi ani public\xc3\xa2nd un volum de piese istorice, (printre care se afla drama \xe2\x80\x9eVeac de iarn\xc4\x83\xe2\x80\x9d, cu trimiteri la totalitarism, pus\xc4\x83 \xc3\xaen scen\xc4\x83 la Constan\xc8\x9ba) \xc8\x99i un volum de versuri, intitulat \xe2\x80\x9eFiltru\xe2\x80\x9d._NEWLINE_\xc3\x8en 1972, \xc3\xaen calitate de exeget al operei lui Shakespeare, a fost invitat la o reuniune interna\xc8\x9bional\xc4\x83 la Stratford-on-Avon, locul de na\xc8\x99tere al marelui dramaturg englez. La sf\xc3\xa2r\xc8\x99itul reuniunii, Ion Omescu a luat hot\xc4\x83r\xc3\xa2rea de a nu mai reveni \xc3\xaen Rom\xc3\xa2nia._NEWLINE_S-a stabilit \xc3\xaen Fran\xc8\x9ba, la Paris, \xc8\x99i a cerut azil politic. Timp de zece ani, \xc3\xaentre 1975 \xc8\x99i 1985, a predat arta dramatic\xc4\x83 la Conservatorul de la Maastricht. \xc3\x8en acest timp, \xc3\xaen 1981 a fondat \xe2\x80\x9eLa Compagnie de th\xc3\xa9\xc3\xa2tre Ion Omesco\xe2\x80\x9d, cu care, la Paris, a pus \xc3\xaen scen\xc4\x83 piese de Michel de Ghelderode, August Strindberg \xc8\x99i S\xc5\x82awomir Mro\xc5\xbcek iar \xc3\xaen 1991, \xc3\xaen Belgia, la Courtrai, piesa Othello, de Shakespeare._NEWLINE_Fiind un specialist de talie european\xc4\x83 \xc3\xaen materie de Shakespeare, a publicat, la prestigioasa editur\xc4\x83 parizian\xc4\x83 \xe2\x80\x9ePresses Universitaires de France\xe2\x80\x9d patru volume, printre care teza sa de doctorat intitulat\xc4\x83 \xe2\x80\x9eHamlet ou la tentation du possible\xe2\x80\x9d (1987) care a fost distins\xc4\x83 cu premiul Biguet al Academiei Franceze.\n_START_SECTION_\nOrientarea sexual\xc4\x83\n_START_PARAGRAPH_\nScriitorul Petre Sirin a descris \xc3\xaen cartea \xe2\x80\x9eCastele \xc3\xaen Spania\xe2\x80\x9d cercul str\xc3\xa2mt al iubi\xc8\x9bilor homosexuali din Bucure\xc8\x99tiul anilor \xe2\x80\x9840-\xe2\x80\x9950 care \xc3\xaei cuprindea pe muzicologul Mihai R\xc4\x83dulescu \xc8\x99i criticul Ion Negoi\xc8\x9bescu, al\xc4\x83turi de mai tinerii lor aman\xc8\x9bi: Ion Omescu, Mircea Mateescu, regizorul Crin Teodorescu, Mircea Moisescu \xc8\x99i al\xc8\x9bii c\xc3\xa2\xc8\x9biva.\n_START_SECTION_\nDecesul\n_START_PARAGRAPH_\nA decedat la Paris, la 14 august 2000 \xc8\x99i, conform ultimei sale dorin\xc8\x9be, vineri, 3 mai 2002, Ion Omescu a fost incinerat la Cimitirul P\xc3\xa8re-Lachaise.'